32-årige Janine van Wyk går på banen for Fortuna Hjørring i efteråret.

Der er forstærkning på vej til Fortuna Hjørring i efteråret. Klubben har netop indgået en aftale med 32-årige Janine van Wyk, der skal stabilisere Fortunas forsvar. Sydafrikaneren kommer til Hjørring i september. Udover at være med på banen skal Janine van Wyk også indgå i akademi-samarbejde. Hun driver nemlig et fodboldakademi i Sydafrika, og det var i forbindelse med Dana Cup, hvor van Wyks akademi deltog, at kontakten mellem hende, Fortuna Hjørring og Dana Cup blev etableret. Janine van Wyk har spillet for flere sydafrikanske klubber, og har derudover været med for Houston Dash i den amerikanske fodboldliga. I 2012 repræsenterede hun Sydafrika ved OL, og i sommeren i år var hun med ved VM i Frankrig. Her blev hun dog skadet – en skade, som hun så småt er ved at komme sig ovenpå. I alt har Janine van Wyk spillet flere end 150 kampe for det sydafrikanske landshold.